b'\n_START_ARTICLE_\nNapojna voda\n_START_PARAGRAPH_\nNapojna voda je obra\xc4\x91ena voda koja se koristi u kotlovima (generator pare) za proizvodnju pare (za pogon parne turbine) ili tople vode u termoelektranama i ostalim termoenergetskim postrojenjima (nuklearne elektrane, bioelektrane, toplane - elektrane). U termoelektranama napojna voda se obi\xc4\x8dno nalazi u posebnom spremniku, nakon pro\xc4\x8di\xc5\xa1\xc4\x87avanja vode i predgrijavanja, a dovodi se u kotao kori\xc5\xa1tenjem napojne pumpe generatora pare.\n_START_SECTION_\nObrada napojne vode\n_START_PARAGRAPH_\nPrirodna voda sadr\xc5\xbei razne tvari koje treba ukloniti prije kori\xc5\xa1tenja za napajanje u termoenergetskim postrojenjima. Vrsta i sadr\xc5\xbeaj tih tvari (ne\xc4\x8disto\xc4\x87a) zavisi prvenstveno o porijeklu vode: rije\xc4\x8dna, jezerska, izvorska. U vodi mogu biti sadr\xc5\xbeane tvari u obliku: suspendiranih tvari (neotopljenih), otopljenih tvari ili otopljenih plinova._NEWLINE_Glavni postupci obrade (pripreme) napojne vode su filtriranje, ionska izmjena (demineralizacija) i otplinjavanje (deaeracija).\n_START_SECTION_\nFiltriranje\n_START_PARAGRAPH_\nFiltriranje je prva korak obrade napojne vode u cilju uklanjanja neotopljenih (suspendiranih) tvari. Voda se nakon filtriranja podvrgava ostalim postupcima obrade u skladu s pogonskim uvjetima generatora pare. Ako se suspendirane \xc4\x8destice (r\xc4\x91a, pijesak i sl.) dovoljno ne uklone, u uvjetima povi\xc5\xa1ena tlaka i temperature stvaraju slojeve taloga koji smanjuje prijelaz topline na ogrjevnim povr\xc5\xa1inama, te smanjuje se stupanj iskori\xc5\xa1tenja postupaka koji slijede u postupku obrade vode. Da bi se iz vode otklonile i najsitnije \xc4\x8destice suspendiranih tvari koje se obi\xc4\x8dnim ure\xc4\x91ajima za filtriranje (pje\xc5\xa1\xc4\x8dani filtri) ina\xc4\x8de ne bi mogle dovoljno u\xc4\x8dinkovito odstraniti, potrebno je dodati (dozirati) kemikalije koje imaju svojstvo poni\xc5\xa1tavanja naboja \xc4\x8destica, te stvaranja ve\xc4\x87ih \xc4\x8destica (bistrenje - koagulacija, flokulacija) koje se iza toga mogu lak\xc5\xa1e ukloniti filtriranjem.\n_START_SECTION_\nIonska izmjena ili demineralizacija\n_START_PARAGRAPH_\nMinerali otopljeni u vodi sastoje se iz elektri\xc4\x8dki nabijenih \xc4\x8destica \xe2\x80\x93 iona. Tako npr., kalcijev karbonat sastoji se od pozitivno nabijenoga iona (kationa) kalcija i negativno nabijenoga iona (aniona) bikarbonata. Neki prirodni i sinteti\xc4\x8dki materijali imaju svojstvo uklanjanja iona minerala iz vode, te njihove zamjene s drugim ionima. Postoje dvije vrste tzv. ionskih masa koje se zbog svojega svojstva koriste u sustavima za obradu napojne vode: kationske i anionske.\n_START_SECTION_\nKationske mase za ionske izmjenjiva\xc4\x8de\n_START_PARAGRAPH_\nKationske mase za ionske izmjenjiva\xc4\x8de reagiraju samo s kationima kalcija (Ca\xe2\x81\xba\xc2\xb2) i magnezija (Mg\xe2\x81\xba\xc2\xb2). Iako ima vi\xc5\xa1e tipova kationskih masa, one naj\xc4\x8de\xc5\xa1\xc4\x87e rade u tzv. ciklusu s vodikom. To zna\xc4\x8di da se nakon zasi\xc4\x87enja njihova regeneracija, odnosno obrnuti proces od odvajanja kationa iz vode, vr\xc5\xa1i pomo\xc4\x87u klorovodi\xc4\x8dne (HCl) ili sumporne (H\xe2\x82\x82SO\xe2\x82\x84) kiseline.\n_START_SECTION_\nAnionske mase za ionske izmjenjiva\xc4\x8de\n_START_PARAGRAPH_\nAnionske mase reagiraju samo s anionima bikarbonata (HCO\xe2\x82\x83\xe2\x81\xbb) i anionima sulfata (SO\xe2\x82\x84\xe2\x81\xbb\xc2\xb2). Pored \xc5\xa1to na sebe ve\xc5\xbeu, te iz vode uklanjaju anione kiselina, tzv. jako bazi\xc4\x8dne anionske mase imaju svojstvo da iz vode uklanjaju tako\xc4\x91er ugljikov dioksid (CO\xe2\x82\x82) i silicij (Si). Anionske mase rade u tzv. ciklusu s hidrooksidom pa se, nakon zasi\xc4\x87enja, one regeneriraju u obrnutom procesu s natrijevom lu\xc5\xbeinom (NaOH) ili s amonijevim hidrooksidom (NH\xe2\x82\x84OH)._NEWLINE_Za vodu koja prolazi kroz kationski i anionski izmjenjiva\xc4\x8d ka\xc5\xbeemo da je pro\xc5\xa1la kroz proces demineralizacije, a tako obra\xc4\x91ena voda je demineralizira voda koja se sastoji samo od iona vodika i iona hidrooksida; dakle od \xc4\x8diste vode.\n_START_SECTION_\nGlavni razlozi obrade napojne vode\n_START_PARAGRAPH_\nGlavni pogonski problemi, koji nastaju zbog neodgovaraju\xc4\x87e kvalitete napojne vode proizlaze iz talo\xc5\xbeenja (depozit) u cijevima generatora pare, korozija cijevi, odno\xc5\xa1enje (engl. carryover with steam) \xc4\x8destica vode iz bubnja generatora pare.'